Елисавета Багряна
Книга

chitanka.info

Ти с болка влагаш в нея всичко, що обичаш,

от радостта и любовта крадеш,

живота и съня ти в нея се пресичат

и палят своята последна свещ.

Над нея нощем бдиш — присъден и невинен —

с обрулено от този свят лице,

така над нея ще заспи завинаги

и твоето раздадено сърце.

А те ще попрелистят тази малка книжка,

преди спокойно вечер да заспят,

и в полусън ще промълвят, въздишайки:

„Каква съдба, какъв завиден път!…“

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.